Acte 11 de setembre 2017

Saló Plens

Ajuntament de Reus

10 de setembre 2017

Il·lustríssim Sr. alcalde, regidores, regidors, família, amics, companys, reusencs que avui i demà tindrem molt present el significat profund de la Diada.

Vaig començar a preparar aquestes paraules cap allà al 10 d´agost, sentia una gran responsabilitat i honor de fer aquest parlament de commemoració de la Diada Nacional de Catalunya, aquí en aquest Saló de Plens del nostre Ajuntament, on es proposa, discuteix i treballa per millorar el dia a dia de la nostra ciutat i perfilar el seu futur, és a dir, treballen pel nostre país, per Catalunya.

Quan vaig començar a fer el primer esbós d’aquest parlament volia fer referència a tres elements fonamentals, per a aquesta Catalunya que tots, potser per camins diferents, però tots la voldríem millor: la gent l’escola i la llengua, el país, la cultura...

Però com tots, després del 17 d´agost ens hem sentit ferits, trencats per dins: els esdeveniments tràgics de Barcelona i Cambrils ens van provocar tristesa i desassossec, i molts ens vam quedar sense paraules. Però aquest mutisme va durar poc; els polítics, politòlegs, periodistes i fins i tot la veu del poble van trobar un vocabulari específic, que aquests dies ha anat de boca en boca, repetint com una lletania, o si voleu com un mantra: pau, sense por, pluralitat, unitat, convivència, integració, cohesió, país d’acollida, etc. etc. La gent, la societat civil, se les va fer seves: han estat les paraules per descriure la nostra tristesa, i també han estat el nostre consol.

Aquest dijous passat, dia 6 de setembre, molts ciutadans vam tornar a viure un trencament interior, o millor dit un problema de comprensió lectora. Pendents del que es dia i passava al Parlament de Catalunya, vam poder comprovar com algunes paraules del vocabulari bàsic de qualsevol societat desenvolupada com ara,legal, legítim, democràcia etc. anaven i venien de la boca de polítics i periodistes, però no sempre teníem el mateix significat, ara es referia a drets fonamentals, ara era com una fuetada autoritària al poble. Jo la tinc penjada al balcó de casa meva, però després de sentir algun polític, em vaig quedar confosa, vaig buscar al diccionari, però em vaig quedar tranquil·la, el Fabra continuava dient el mateix de sempre: govern del poble sobirà, malauradament em sembla que repassar els diccionaris no es deu fer massa.

Però per què volia parlar de la gent? Volia parlar de la nostra societat actual ,que surt al carrer pacíficament, sense complexos, sense por, per dir el que vol i el que no vol que encara creu amb la democràcia. Però volia fer especial referència a un sector al qual pertanyo: la gent gran. Crec que som un esglaó desconegut en aquest camí cap a la recuperació dels nostres drets democràtics.

Sortosament avui ja sabem molts detalls del 1714. Ens calia saber-ho, però, i dels anys 50, els 60, un cop passada la postguerra? Què feien, què deien, què pensaven la gent d´aquest país? Els joves d´aquells anys són la gent de cabell blanc d’avui, són els que ara omplim sales on es parla de democràcia: jo en soc un, d´aquells caps blancs. No sé per què alguns comentaris de la premsa sobre aquest detall m’han semblat discriminatoris i pejoratius.

Em va semblar, i em sembla, que saber per què molta gent gran es fa present en aquests actes podria ser per als més joves un referent positiu sobre fidelitat als ideals. Érem una joventut, tenallada per la dictadura del general Franco, però res no ens va impedir somniar i lluitar, i treballar discretament per una Catalunya més justa, més lliure i democràtica. I així van sorgir grups culturals, entitats recreatives, escoles o partits polítics que van anar preparant la gent per intentar que aquells somnis, un dia o altre, ningú no sabia quan, fossin possibles. Els ideals, quan son ferms, no hi ha cap llei humana que els tenalli.

En el relat dels fets del 17 d´agost l’edat dels nois, la vulnerabilitat de la seva immaduresa juvenil ens ha fet plorar, molts també hem plorat al llegir les cartes d’alguns mestres o educadors d’aquells nois de Ripoll. Aquells nois s´havien escolaritzat a casa nostra, a les nostres escoles. Per a molts mestres aquest detall ha provocat no solament llàgrimes, sinó una forta sotragada en la nostra professió.

Si, també volia parlar de l’ escola. Pel que conec , jo encara vaig per les escoles, puc dir que si en algun lloc he vist on la paraula acollida té sentit. Els mestres i els educadors són el primers acollidors que es troben les famílies i els seus fills. Informen a les famílies i als nens de les normes dels centres, per a molts nouvinguts no solament és informació de com vivim nosaltres, també els obrim les portes de la nostra vida i els donem unes normes de convivència que a partir d’aquell moment ja seran seves i els permetran compartir les formes de convivència social establertes. Els mestres els ajuden a situar-se en la nova realitat del país. La nova llengua, noves maneres de fer, els edificis, les tasques escolars, el menús escolars van dibuixant el nou món, de com és i com es mou, i aquestes seran les primeres informacions seran les eines per trobar un lloc en una societat complexa, amb problemes socials endèmics, que no acabem de resoldre dignament.

Sí, crec que avui l’ escola ha de ser un eix integrador, un espai d´acollida, de convivència per excel·lència. Necessitem més que mai una bona escola integradora i preparada per formar futurs ciutadans que, amb arrels familiars molt diverses, sentin com a seu el país on viuen i se sentin responsables del seu futur individual i col·lectiu.

I vet aquí del tercer punt que volia parlar, del nostre patrimoni, de la llengua, país, cultura , o si voleu en podem dir: pàtria.

Per què a part de veure, aquests dies més estelades, rètols i pancartes, com senten, com palpen, què veuen a les televisions, en el seu dia a dia, tots els nens de Catalunya, tots, amb un, amb dos o amb cap cognom català, que aquest país està fet de grups humans que han baixat de més enllà dels Pirineus o han vingut de més enllà de l´Ebre? Que la nostra entitat cultural genuïna és el resultat de totes les deixes dels diversos grups humans que han viscut aquí, i totes formen part del nostre solatge cultural.?

Com comproven que el nostre país, Catalunya, és un país petit, i que som pactistes de mena (no tenim altre remei per sobreviure), i que potser aquest comportament ens ha permès conservar des fa tres-cents anys la llengua i cultura pròpia, perseguida i arraconada pels poders polítics i en certs moments intel·lectuals?

Com els fem conscients que les herències culturals minoritàries són un patrimoni de la humanitat que cada comunitat per petita que sigui, és responsable de conservar i enriquir, perquè si no ho fem nosaltres, els seus hereus naturals, qui ho farà?

Si també sabem que aquells nois escolaritzar a Ripoll , parlaven català, o, no vull pas posar en qüestió el programa d´immersió lingüística, ben el contrari, durant anys hi he treball, però tots sabem que no ni ha prou en parlar una llengua per estimar un país i sentir-se responsable del seu futur, si és un pas, però no ni ha prou, i dissortadament en tenim exemples a tocar.

Podem deixar sols els mestres i educadors o els grups d’assistència social en aquesta tasca? O potser ens hi hem de posar tots a omplir de sentits, les paraules d´aquest vocabulari, que aquest estiu hem fet servir abastament: acollida, cohesió, pau, democràcia etc.

Hem estat capaços de fer grans manifestacions pacífiques, amb odre, alegria; pau ens hem comportat com ciutadans de primera, educats, pacífics, contents, il·lusionats i hem sentit a la pell, que dir el que un pensa, és un acte de ple de sentit democràtic.

I cal reconèixer-ho, s´han fet aquetes manifestacions amb respecte per part dels contrincants, a part d’algunes atzagaiades en contra, no podem saber, si responen aquest fet que els opositors al Procés són pocs, són demòcrates i educats o no estan prou coordinats: en tot cas aquest dubte s’aclarirà aviat amb el referèndum del dia 1 d´octubre.

Si, he dit demòcrates que ve de democràcia, dues paraules que formen part del vocabulari específic i més utilitzat aquests últims dies, plens de tensions polítiques , i amb certes dificultats de comprensió conceptual.

Crec que tots estem disposats a millorar els nostre país, i molts creiem que la situació actual no ho fa possible i menys quan aquesta democràcia que uns volem tan legal, no permet que un col·lectiu important, entre els que jo em compto, no té dret a dir el que pensa, no té veu?

Com explicarem als més joves, als nouvinguts, conceptes com acollida sense drets socials o democràcia on el poble no té veu?

Com podrem conviure tots plegats utilitzant el mateix vocabulari, però amb aplicacions polítiques tan diverses?

Vet aquí doncs que tenim al davant un altre 11 de setembre, que serà meravellós, la gent, nosaltres, la societat civil, amb tota la seva transversalitat, omplirà carrer i places de Barcelona, per repetir un anys més, que vol un futur millor i que en vol ser el protagonista actiu.

I aquesta fe amb nosaltres mateixos en permetrà, deixar recels, mesquineses i perjudicis, utilitzar les paraules amb el sentit real i exigir-ho als nostres representats polítics que també ho facin.

I crec que si ho fem bé, , educadament, però fermament, com ho hem fet fins ara, tenim moltes més possibilitats de generar respecte, interès i compromís de tota la nostra societat catalana, que és la que omple de sentit , en els petits actes diaris totes aquelles paraules que defineixen els nostres valors , els nostres drets i els nostres deures. Per què és la gent, el poble, la societat civil la dipositaria del nostra patrimoni genuí, emparat amb la llengua, la cultura els valors i les formes de vida que hem construït durant segles.

Sí, alguns de vostès pensaran que m’ho fet venir bé per parlar del que jo volia: societat, escola, llengua, cultura, pàtria, i és cert, però no em negaran que un país sense gent no és un país, i una societat sense educació, sense escoles, difícilment construirà un futur just i feliç per als seus habitants ,però si no tenim clar on som i d’on venim, si no coneixem les nostres arrels, si no estimen el país on vivim, els nostre patrimoni cultural, si no som lliures per fer i desfer a casa nostra ,difícilment podrem alçar la bastida del nostre futur comú, especialment en un món tan globalitzat en què vivim i que ens espera.

Moltes gràcies. Visca Catalunya

M. Àngels Ollé Romeu

.